Pediaters steun besluit om skole te heropen(Foto: pixabay) Die Suid-Afrikaanse Vereniging vir Pediaters (Sapa) steun die besluit dat kinders te midde van die Covid-19-pandemie dadelik kan terugkeer skool toe. Skole landwyd moes Maandag vir gr. 7- en gr. 12-leerders heropen, maar die plan is laat vaar enkele ure voordat dit sou gebeur. Skole gaan nou na verwagting eerskomende Maandag (8 Junie) open. Die minister van basiese onderwys, Angie Motshekga, sê die besluit is gegrond op verslae wat sy van verskeie rolspelers ontvang het wat gewys het dat baie skole nog nie die nodige maatreëls ingestel het om te verseker dat leerders en onderwysers kan terugkeer nie. Onderwysvakbonde en organisasies wat skoolbeheerliggame verteenwoordig, het verlede week ook gesê skole moet gesluit bly totdat alle skole in ŉ posisie is om veilig te heropen. Sapa sê in ŉ verklaring ten spyte van die betreklik min en swak gehalte van beskikbare bewyse, is dit nodig om besluite te neem oor ŉ terugkeer skool toe gegrond op die gevare en voordele van enige besluit. Die vereniging sê hoewel dit so is dat kinders ŉ verhoogde risiko het om terug by die skool die virussiekte op te doen, is die uitwerking daarvan op kinders veel minder in vergelyking met volwassenes. “Die meeste kinders, ook dié met asma, allergiese toestande en MIV, kan terugkeer skool toe,” het Sapa gesê. Sapa waarsku egter dat kinders met ernstige gesondheidstoestande soos immuunonderdrukking of hartsiektes, liefs moet tuis bly. Die vereniging sê kinders verwerk die virus biologies beter, sal onwaarskynlik sterf aan Covid-19 en is waarskynlik minder aansteeklik as volwassenes. “Hoewel kinders ŉ groter kans het om by die skool aan te steek, word die bykomende gevaar vir hulself en ander getroef deur die voordele daaraan verbonde om terug te keer skool toe. Twee leerders demonstreer sosiale afstand by Laerskool Tygerpoort (Foto: Verskaf) “Die voordele daaraan verbonde om terug te keer skool toe, veral vir armer kinders, sluit ŉ positiewe uitwerking op hulle onderrig, toegang tot die skoolvoedingsprogram en geestelike gesondheid in.” Boonop gaan “die heropening van skole ouers en versorgers se vermoë om terug te keer werk toe ook verhoog,” sê Sapa. Sapa sê volgens die departement trek net sowat 20% van skoolkinders in dié stadium voordeel uit aanlyn-onderrig. Die vereniging sê ook kinders speel ŉ baie klein rol in die oordrag van die virus en onderwysers het nie ŉ hoë risiko om deur kinders besmet te word nie. “Onderwysers het ŉ groter kans om die virus by ander volwassenes op te doen (kollegas), by die huis of in die gemeenskap (buite die skool).” Die vereniging sê die heropening van skole in ander lande het boonop nie tot enige groot Covid-19-uitbrekings gelei nie. Die vereniging sê die gebruik van maskers (onder kinders ouer as vier jaar oud), sosiale afstandhawing en hande wat gereeld gewas word behoort as maatreëls teen die verspreiding van die virus by skole in werking gestel te word. “Die gebruik van ontsmettingstonnels of die sproei van kinders hou geen voordeel in nie en kan selfs skadelik wees.” Die vereniging sê waar al die maatreëls nie reeds ingestel is nie, is Sapa van mening dat onderrig so veilig as moontlik hervat moet word terwyl die regering so gou moontlik die tekortkominge regstel. Siek onderwysers, leerders en ander werkers moet liefs tuis bly, en so ook diegene wat ŉ Covid-19-geval tuis het. Die vereniging sê die meeste kinders – en talle onderwysers – gaan waarskynlik asimptomatiese draers van die virus wees en daar is dus minimale voordeel vir roetine koorstoetse, sê Sapa. Volgens die vereniging kan maatreëls soos afstandhawing, die sluit van speelgronde, die afskaf van nie-noodsaaklike aktiwiteite en vergaderings, verskillende skoolure en pouses en ŉ verkorting van die skooldag of -week ook ingespan word om verspreiding van die siekte te verminder. “Ons erken dat ouers se angstigheid nie ongegrond is nie en sommige kinders het ŉ groter gevaar om ernstig siek te word. Ouers en voogde se keuses moet gerespekteer word. Hoërisikokinders en diegene wie se ouers kies om hulle nie skool toe te stuur nie is net so geregtig op onderrig en pogings moet voortgesit word om dít te fasiliteer,” sê Sapa.